Smernica Rady
z 27. júla 1976
o aproximácii právnych predpisov členských štátov o osvetlení zadnej tabuľky s evidenčným číslom motorových vozidiel a ich prípojných vozidiel
(76/760/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 100,
so zreteľom na návrh Komisie,
so zreteľom na stanovisko Zhromaždenia [1],
so zreteľom na stanovisko Hospodárskeho a sociálneho výboru [2],
keďže technické požiadavky, ktoré musia motorové vozidlá spĺňať podľa vnútroštátnych právnych predpisov, sa medzi iným týkajú svetiel zadných tabuliek s evidenčným číslom;
keďže sa takéto požiadavky navzájom medzi členskými štátmi líšia; keďže je potrebné, aby všetky členské štáty prijali tie isté požiadavky buď navyše k ich existujúcim pravidlám, alebo ako ich náhradu najmä s cieľom umožniť pre každý typ vozidiel postup EHS typového schvaľovania, ktorý bol predmetom smernice Rady 70/156/EHS zo dňa 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [3];
keďže v smernici 76/756/EHS [4] stanovila Rada spoločné požiadavky na montáž zariadení pre osvetlenie a svetelnú signalizáciu na motorové a ich prípojné vozidlá;
keďže harmonizovaný postup typového schválenia svetiel zadných tabuliek s evidenčným číslom umožní každému členskému štátu overiť splnenie jednotných požiadaviek na výrobu a testovanie a informovať ostatné členské štáty o vlastných zisteniach tým, že im bude pre každý typ takéhoto svetlazadnej tabuľky s evidenčným číslom zasielať výtlačok osvedčenia o typovom schválení komponentu; keďže umiestnenie EHS typovej značky komponentu na všetky svetlá zadných tabuliek s evidenčným číslom, vyrobené zhodne so schváleným typom, odstraňuje akúkoľvek potrebu technických kontrol týchto svetiel v členských štátoch;
keďže je žiaduce vziať do úvahy technické požiadavky, prijaté Európskou hospodárskou komisiou v jej nariadení č. 4 ("Jednotné ustanovenia pre homologizáciu zariadení na osvetlenie zadného evidenčného čísla motorových vozidiel (s výnimkou motocyklov) a ich prípojných vozidiel") [5], pripojenom k Dohode o prijatí jednotných podmienok pre homologáciu (overovanie zhodnosti) a o vzájomnom uznávaní homologácie výstroja a súčastí motorových vozidiel;
keďže aproximácia vnútroštátnych právnych predpisov týkajúcich sa motorových vozidiel vyvolá u členských štátov vzájomné uznávanie kontrol vykonaných každým z nich na základe spoločných požiadaviek,
PRIJALA TÚTO SMERNICU:
Článok 1
1. Členský štát udelí EHS typové schválenie komponentu každému typu svetla zadnej tabuľky s evidenčným číslom, ktoré spĺňa požiadavky na výrobu a testovanie, stanovené v prílohách 0, I, III a IV.
2. Členský štát, ktorý udelil EHS typové schválenie komponentu, prijme opatrenia nevyhnutné k overeniu zhody výrobných modelov so schváleným typom a pokiaľ je to nevyhnutné a potrebné v kooperácii s príslušnými orgánmi ostatných členských štátov. Takéto overovanie sa obmedzí na náhodné kontroly.
Článok 2
Každému typy svetla zadnej tabuľky s evidenčným číslom, ktoré schválili podľa článku 1, vydajú členské štáty výrobcovi alebo ním poverenému zástupcovi značku EHS typového schválenia komponentu zodpovedajúcu vzoru, ktorý je uvedený v prílohe I.
Členské štáty prijmú všetky nevyhnutné opatrenia, aby sa zabránilo používaniu značiek, ktoré by mohli zaviniť zámenu svetla zadnej tabuľky s evidenčným číslom, typovo schváleného podľa článku 1, s inými zariadeniami.
Článok 3
1. Žiadny členský štát nemôže zakázať uviesť na trh svetlá zadných tabuliek s evidenčným číslom z dôvodov týkajúcich sa ich konštrukcie alebo funkčného princípu, ak sú označené značkou EHS typového schválenia komponentu.
2. Členský štát však môže zakázať uviesť na tie svetlá zadných tabuliek s evidenčným číslom, označené značkou EHS typového schválenia komponentu, ktoré zásadne nezodpovedajú schválenému typu.
Tento štát ihneď informuje ostatné členské štáty a Komisiu o svojich opatreniach s uvedením dôvodov svojho rozhodnutia.
Článok 4
Príslušné orgány každého členského štátu zašlú v priebehu jedného mesiaca príslušným orgánom ostatných členských štátov kópiu osvedčení o typovom schválení komponentu, ktorých príklad je uvedený v prílohe II, vyplnené pre každý typ svetla zadnej tabuľky s evidenčným číslom, ktoré schvália alebo odmietnu schváliť.
Článok 5
1. Ak zistí členský štát, ktorý udelil EHS typové schválenie komponentu, že niektoré svetlá zadnej tabuľky s evidenčným číslom označené tou istou značkou EHS typového schválenia komponentu nezodpovedajú schválenému typu, prijme tento štát nevyhnutné opatrenia k zabezpečeniu zhody výrobných modelov so schváleným typom. Príslušné orgány takéhoto štátu oznámia príslušným orgánom ostatných členských štátov prijaté opatrenia, ktoré môžu pri zásadnej nezhode rozšíriť až na odobratie EHS typového schválenia komponentu. Ak sú o takejto nezhode informované príslušnými orgánmi iného členského štátu, prijmú tieto orgány rovnaké opatrenia.
2. Príslušné orgány členských štátov sa v priebehu jedného mesiaca navzájom budú informovať o akomkoľvek odobratí EHS typového schválenia komponentu a o dôvodoch takéhoto opatrenia.
Článok 6
Akékoľvek rozhodnutie, prijaté v súvislosti so zavádzaním tejto smernice týkajúce sa odmietnutia alebo odobratia EHS typového schválenia svetla zadnej tabuľky s evidenčným číslom, alebo zákazu jeho uvedenia na trh, alebo zákazu používania, uvedie podrobne dôvody, na ktorých je založené. Takéto rozhodnutia sa oznámia príslušnej strane, ktorá bude súčasne informovaná o jej prístupných opravných opatreniach podľa právnych predpisov platných v členských štátoch a o lehotách, ktoré sú prípustné pre takéto opravné opatrenia.
Článok 7
Žiadny členský štát nemôže odmietnuť udeliť EHS typové schválenie alebo národné typové schválenie vozidla, z dôvodov týkajúcich sa jeho svetiel zadnej tabuľky s evidenčným číslom, ak sú tieto označené značkou EHS typového schválenia komponentu a namontované podľa požiadaviek stanovených v tejto smernici 76/756/EHS.
Článok 8
Žiadny členský štát nemôže odmietnuť alebo zakázať predaj alebo registráciu, uvedenie do prevádzky alebo použitie vozidla, z dôvodov týkajúcich sa jeho svetiel zadnej tabuľky s evidenčným číslom, ak sú tieto označené značkou EHS typového schválenia komponentu a namontované podľa požiadaviek, stanovených v tejto smernici 76/756/EHS.
Článok 9
Na účely tejto smernice "vozidlo" znamená akékoľvek motorové vozidlo, určené na prevádzku po ceste, s karosériou alebo bez nej, s najmenej štyrmi kolesami a maximálnou konštrukčnou rýchlosťou presahujúcou 25 km/h, a jeho prípojné vozidlá, s výnimkou koľajových vozidiel, poľnohospodárskych traktorov a strojov a pracovných vozidiel.
Článok 10
Akékoľvek úpravy, potrebné pre prispôsobenie požiadaviek príloh technickému pokroku, sa prijmú v súlade s postupom, stanoveným v článku 13 smernice 70/156/EHS
Článok 11
1. Členské štáty do 1. júla 1977 prijmú a uverejnia opatrenia nevyhnutné k prispôsobeniu sa tejto smernici a budú o tom ihneď informovať Komisiu. Tieto opatrenia budú členské štáty uplatňovať najneskôr od 1. októbra 1977.
2. Po uverejnení tejto smernice členské štáty tiež zabezpečia, aby bola Komisia vo vhodnej dobe informovaná tak, aby mala dostatok času na predloženie svojich pripomienok k akémukoľvek návrhu zákonov, iných právnych predpisov alebo správnych opatrení, ktoré navrhli členské štáty prijať v oblasti riadenej touto smernicou.
Článok 12
Táto smernica je adresovaná členským štátom.
V Bruseli 27. júla 1976